ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για τον καθορισμό των τομέων προτεραιότητας οι οποίοι αφορούν το πρόγραμμα δράσης το οποίο αποτελεί αντικείμενο της απόφασης 92/481/ΕΟΚ του Συμβουλίου σχετικά με την ανταλλαγή εθνικών υπαλλήλων μεταξύ των διοικήσεων των κρατών μελών, οι οποίοι είναι επιφορτισμένοι με την εφαρμογή της κοινοτικής νομοθεσίας που απαιτείται για την υλοποίηση της εσωτερικής αγοράς (πρόγραμμα Karolus)

(93/11/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 92/481/ΕΟΚ του Συμβουλίου της 22ας Σεπτεμβρίου 1992 για τη θέσπιση ενός προγράμματος δράσης σχετικά με την ανταλλαγή εθνικών υπαλλήλων μεταξύ των διοικήσεων των κρατών μελών, οι οποίοι είναι επιφορτισμένοι με την εφαρμογή της κοινοτικής νομοθεσίας που απαιτείται για την υλοποίηση της εσωτερικής αγοράς (1), και ιδίως το άρθρο 5 έκτη περίπτωση,

Εκτιμώντας:

ότι η προαναφερθείσα απόφαση προβλέπει ότι η Επιτροπή καθορίζει κάθε έτος, κατόπιν διαβουλεύσεων με την επιτροπή η οποία αναφέρεται στο άρθρο 10 της εν λόγω απόφασης, τους τομείς προτεραιότητας τους οποίους καλύπτει το πρόγραμμα ανταλλαγών-

ότι οι τομείς αυτοί θα πρέπει να καθοριστούν για το έτος 1993-

ότι ο καθορισμός αυτών των τομέων προτεραιότητας συνδέεται στενά με την εφαρμογή των διαφόρων μέτρων για την υλοποίηση της ενιαίας αγοράς, όπως αυτά ορίζονται στο άρθρο 8Α της συνθήκης-

ότι αυτές οι ανταλλαγές υπαλλήλων θα συμβάλουν ταυτόχρονα στη βελτίωση της ομοιόμορφης ερμηνείας των κοινοτικών πράξεων, καθώς και της ομοιόμορφης εκτέλεστης των εν λόγω πράξεων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής η οποία αναφέρεται στο άρθρο 10 της απόφασης 92/481/ΕΟΚ σχετικά με το εν λόγω πρόγραμμα δράσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για το οικονομικό έτος 1993, οι τομείς προτεραιότητας οι οποίοι αναφέρονται στο άρθρο 5 έκτη περίπτωση της απόφασης 92/481/ΕΟΚ είναι οι ακόλουθοι:

- φαρμακευτικά προϊόντα (και κυρίως υπάλληλοι οι οποίοι ασκούν καθήκοντα έγκρισης και εποπτείας των φαρμάκων - συμπεριλαμβανομένης και της δημιουργίας ενός δικτύου τηλεματικής διασύνδεσης με τη χρησιμοποίησης της πληροφορικής στον ιατρικό τομέα),

- δημόσιες συμβάσεις (και κυρίως υπάλληλοι που ασκούν καθήκοντα στις διοικητικές υπηρεσίες που είναι επιφορτισμένες με τις διαδικασίες προκήρυξης διαγωνισμών),

- έλεγχος κατά την εξαγωγή ορισμένων αγαθών και τεχνολογιών διπλής χρήσης που καλύπτονται από το σχετικό κανονισμό, η οποία συζητάται τη στιγμή αυτή στο Συμβούλιο, υπό την επιφύλαξη της εφαρμογής των εθνικών διατάξεων που αφορούν την προστασία του απορρήτου στον αμυντικό τομέα (και κυρίως υπάλληλοι οι οποίοι ασκούν καθήκοντα έγκρισης των εξαγωγών και ελέγχου),

- αξιολόγηση της συμβατότητας και εποπτεία της αγοράς (και κυρίως υπάλληλοι που συμμετέχουν στην εφαρμογή των οδηγιών σχετικά με τα παιχνίδια, στον εξοπλισμό ατομικής προστασίας, τα όργανα μέτρησης και τις μηχανές, καθώς και στον τομέα των οχημάτων με κινητήρα),

- τρόφιμα (και κυρίως υπάλληλοι που είναι επιφορτισμένοι με τον επίσημο έλεγχο των τροφίμων, σύμφωνα με τα άρθρα 4 και 5 της οδηγίας 89/397/ΕΟΚ του Συμβουλίου),

- φυτοϋγειονομικός τομέας (και κυρίως υπάλληλοι που είναι επιφορτισμένοι με το φυτοϋγειονομικό έλεγχο των φυτών και των φυτικών προϊόντων στον τόπο παραγωγής),

- τράπεζες ασφάλειες, χρηματιστήρια και οργανισμοί συλλογικών επενδύσεων σε κινητές αξίες (και κυρίως το προσωπικό των φορέων που ασκούν την εποπτεία των οργανισμών αυτών),

- οδικές μεταφορές (και κυρίως το προσωπικό που είναι επιφορτισμένο με την εφαρμογή των σχετικών κανονιστικών ρυθμίσεων, και ιδιαίτερα στο κοινονικό και τεχνικό επίπεδο).

Άρθρο 2

Η παρούσα απόφαση εφαρμόζεται από την 1η Ιανουαρίου 1993.

Βρυξέλλες, 22 Δεκεμβρίου 1992.

Για την Επιτροπή

Martin BANGEMANN

Αντιπρόεδρος

(1) ΕΕ αριθ. L 286 της 1. 10. 1992, σ. 65.